Christiaan Fick Albertyn (*1909, Porterville - †2 Februarie 1999, Stellenbosch) skryf fiksie onder die naam Jan Fick. Bo en behalwe vir sy werk as uitgewer en skrywer, was Albertyn ook die hoofbestuurder van Nasionale Pers. Albertyn is ook getroud met die Afrikaanse kinder- en jeugskrywer Anna S. du Raan. Christiaan Fick Albertyn is in 1909 op Porterville gebore. Hy studeer aan die Universiteit van Stellenbosch, waar hy in 1929 ’n B.A.-graad verwerf. Deur deeltydse studie behaal hy later ’n M.A.-graad in Filosofie deur die Universiteit van Suid-Afrika. In 1935 behaal hy die Ph.D.-graad aan die Universiteit van Stellenbosch met ’n proefskrif oor Jeugmisdaad: ’n sosiologiese studie, met spesiale ondersoek na die verskynsel in die Skiereiland, wat later gepubliseer word. Hy tree in 1930 in diens van die Nasionale Pers as redaksielid van Die Burger en is vanaf September 1936 redakteur van Die Jongspan. In 1944 word hy direkteur van die uitgewery wat in daardie jaar gestig word. Hy word in 1947 bestuurder van die Kaapstad tak van Nasionale Pers en in hierdie hoedanigheid is hy onder andere verantwoordelik vir die stigting van die tydskrif Sarie Marais (later net Sarie).